
הכנסת השמונה עשרה






נוסח לא מתוקן

מושב שלישי

פרוטוקול 

מישיבת ועדת הכספים

יום שלישי, ג' בתמוז התשע"א (5 ביולי 2011), שעה 09:45

סדר היום:

הצעת חוק השקעות משותפות בנאמנות (תיקון מס' 19) (פרסום תשקיף בעיתון), התשע"א-2011

הצעתם של חברי הכנסת ציון פיניאן, ראלב מג'אדלה, פניה קירשנבאום, שי חרמש, אמנון כהן, משה גפני

נכחו:

חברי הוועדה:

משה גפני – היו"ר

יעקב אדרי

עינת וילף

ראלב מג'אדלה

ליה שמטוב

מוזמנים:

גד סואן, מנכ"ל איגוד החברות הציבוריות

מיקי ציביר, יו"ר איגוד קרנות להשקעות משותפות בנאמנות

עו"ד עודד אופק, איגוד קרנות להשקעות משותפות בנאמנות

ייעוץ משפטי:

שגית אפיק

מנהל הוועדה:

טמיר כהן

רשמה וערכה:

אהובה שרון – חבר המתרגמים בע"מ

הצעת חוק השקעות משותפות בנאמנות (תיקון מס' 19) (פרסום תשקיף בעיתון),

התשע"א-2011

הצעתם של חברי הכנסת

ציון פיניאן, ראלב מג'אדלה, פניה קירשנבאום, שי חרמש, אמנון כהן, משה גפני

היו"ר משה גפני:

אני פותח את ישיבת ועדת הכספים. על סדר היום הצעת חוק השקעות משותפות בנאמנות (תיקון מס' 19) (פרסום תשקיף בעיתון), התשע"א-2011, הצעתם של חברי הכנסת ציון פיניאן, ראלב מג'אדלה, פניה קירשנבאום, שי חרמש, אמנון כהן, משה גפני.


הקראנו את הצעת החוק?

ראלב מג'אדלה:


כן. אפשר להצביע.

היו"ר משה גפני:

תקריאי את החוק.

שגית אפיק:

תיקון סעיף 31

בחוק השקעות משותפות בנאמנות, התשנ"ד-1994, בסעיף 31(ב), אחרי "ליחידות המוצעות" יבוא "בהודעה כאמור תפורסם גם כריכתו הקדמית של תשקיף כמשמעותה בתקנות שהותקנו לפי סעיפים 26(א) ו-(ג) ו-131(א).


זאת הצעת החוק. למעשה קיימנו לגביה דיון.

היו"ר משה גפני:

אני מבקש לומר לחברי הוועדה שאנחנו קיימנו דיון על הצעת החוק הזאת וקבענו נוסח אותו הקריאה עכשיו היועצת המשפטית של הוועדה. הועלתה כאן טענה שהצעת החוק הזאת היא איננה חוקתית ודיבר אתי גם היועץ המשפטי של הכנסת. לאחר הדיון הקודם בהצעת החוק של חבר הכנסת ציון פיניאן וקבוצת חברי כנס, הצעת החוק הנוכחית, אני סברתי, ואמרה את זה היועצת המשפטית של הוועדה שהחוק הוא חוקתי, הוא מידתי והוא לטובת הציבור. אמרה נציגת משרד המשפטים בוועדה, לאחר הדיון הקודם, שמבחינת משרד המשפטים החוק הוא חוקתי. דיבר אתי היועץ המשפטי של הכנסת, לאחר הדיון בישיבה הקודמת, שהיא בעצם הישיבה הקובעת, ואני גם אמרתי מה עמדת הוועדה לגבי החוק הזה. אמר לי היועץ המשפטי של הכנסת, איל ינון, שהחוק הוא חוקתי.


לכן אני דחיתי את ההצבעה, אפילו שסיימנו את הדיון,  מכיוון שבכל אופן והייתם נקיים מה' ומישראל, אדוני שר המשפטים, על אף שאני חייב לומר לחברי הוועדה שגם אם הייתה החלטה של משרד המשפטים ושל היועץ המשפטי של הכנסת, ואפילו היועצת המשפטית של הוועדה שכולנו מאוד מכבדים אותה, ואני הייתי סביר שהחוק הוא חוקתי – אני הייתי מצביע. אבל כדי להסיר כל ספק, היועצת המשפטית של הוועדה אמרה שזה חוקתי, נציגת משרד המשפטים אמרה שזה חוקתי והיועץ המשפטי של הכנסת, לאחר דיון, אמר שזה חוקתי, אני אמרתי מלכתחילה שזה חוקתי – ואני למדתי בכולל שזה חוקתי – אני מביא להצבעה  את הצעת החוק.

ה צ ב ע ה

אושר פה אחד

הצעת החוק אושרה לקריאה שנייה ושלישית.

ראלב מג'אדלה:


תודה רבה לאדוני. בשם המציעים אני מודה ליושב ראש ולכל אלה שעסקו במלאכה.

היו"ר משה גפני:

תודה רבה לכם.

הישיבה ננעלה בשעה 09:50

